**KAUZA VAMPÝR**

Johannes Haluška bol vážený občan slobodného kráľovského mesta Košice a člen jeho mestskej rady. Prežil v meste veľa rokov, mal tu majetok, manželku a päť detí. Ako obchodník – barchetár, často a veľa cestoval. I jedného dňa, keď sa vrátil z cesty domov, dostalo sa mu do uší, že jeho dcéra Adelaida má nápadníka. Pomyslel si, že už bolo aj na čase, veď je to jeho najstaršie dieťa, pomaly by mala myslieť na vydaj, aj keď krásy veľa nepobrala. Pehatá bola, štrbavá, nohy mala krivé, ako keby celý život z koňa nezosadala, i rovná bola na určitých miestach ako chlapec. Ale nuž, keď sa niekomu zapáčila aj taká, rád mu ju dá aj s bohatým venom, veď má z čoho dávať. Napokon aj pán farár v kostole vždy vraveli, že podstatná je vnútorná krása a porozumenie. Ani jeho žena Konštancia nebola žiadna kráska a predsa spolu päť detí počali a žijú spolu už mnoho rokov...

A tak sa vážený mešťan Johannes Haluška vrátil domov o dva dni skôr a tešil sa, že svoju rodinu prekvapí. Manželke niesol krásny perlový náhrdelník a deťom dary podľa ich veku. Ale dopadlo to inak. Keď zaklopal na bránu, po chvíli mu otvoril značne vydesený sluha a pustil ho dnu. Johannes Haluška pojal prvé podozrenie, ktoré sa mu potvrdilo – v spálni našiel svoju ženu Konštanciu v náručí samotného richtára ako spolu navýsosť nemravné veci robili a vo vedľajšej izbe svoju dcéru Adelaidu ako stvára ešte nemravneišie veci s mestským notárom.

I nazúril sa Johannes Haluška nesmierne a vytiahol na nemravníkov meč. Tí ušli, tak aspoň vyfliaskal ženu a dcéru. Na najbližšom zasadnutí mestskej rady si nedával servítku pred ústa a slovne i fyzicky napadol nemravníkov i ostatných členov mestskej rady, ktorí o ničom nevedeli. Tak sa stalo, že Johannesa Halušku odsúdil mestský súd na smrť za napadnutie členov mestskej rady, keďže však neskôr zistili, že sčasti konal oprávnene, zmenili mu trest na sebapotupu – po tri nedele musel po svätej omši na námestí pred Dómom Svätej Alžbety jesť z hrnca čosi veľmi smradľavé a povedať:

„Keďže som brechal ako pes na nevinných, nezaslúžim si iné, ako jesť psie lajná“.

Po takejto potupe Johannes Haluška z mesta navždy s celou svojou rodinou odišiel. Sám pri odchode vyhlásil, že sa živý už do mesta nevráti a tých, čo ho odsúdili a ich deti preklial až po ďalších sto rokov.

Prešlo necelé storočie...

Do obce Malá Ida sa prisťahoval akýsi človek. Neurčitého veku. Sám. Mal bledú pleť, dlhé vlasy svetlej farby, mnohí vraveli že má červené oči a pery mu odhaľovali dlhé predné zuby. Inak sa obliekal celkom dobre, mal na sebe meštiansky oblek, po boku vždy starobylý meč. Nasťahoval sa do polorozpadnutého domu so záhradou, ktorý kedysi patril JohannesoviHaluškovi, ale cez deň ho vídali len málo, ak vôbec. Mnohí vravievali, že je divný, vychádza von len po zotmení a v noci blúdi po okolí, ako keby čosi hľadal. Nik nevedel ako sa volá, kto je a z čoho žije.

V meste Košice vypukla epidémia cholery. Teda aspoň to tvrdili učení lekári. Zomieralo čoraz viac ľudí. Mŕtvi boli ako keby odkrvení, úplne bledí. Umierali veľmi rýchlo vo veľkých mukách. A boli to poväčšine potomkovia alebo bývalí členovia Haluškom prekliatej mestskej rady.

A vtedy sa košický mešťan Aladár Innocentius dozvedel o novom obyvateľovi Malej Idy a spomenul si, že raz v noci podobnú osobu videl v Košiciach blúdiť po ulici. Keďže bol potomkom jedného z členov bývalej mestskej rady, ktorú onoho času napadol Johannes Haluška, pohol rozumom, dal si dohromady dve a dve, podal na neznámeho žalobu a začal pri sebe pre istotu vždy nosiť krížik, cesnak a zahrotený drevený kôl. Začal sa súdny proces...

**ÚLOHY:**

1. Určite vecne, funkčne a miestne príslušný súd, ktorý bude prípad prejednávať.

2. Ako bol v Uhorsku zisťovaný vek fyzickej osoby?

3. Čo viete o statusovej okolnosti veku fyzickej osoby vplývajúcej na spôsobilosť na právne úkony?

4. Vypracujte obžalobu a obhajobu s presnou právnou kvalifikáciou veci (túto otázku vypracúvajú len súťažné tímy).

.